Il-Ministru għat-Trasport Joe Mizzi qal li l-Gvern ma jarax biss istituzzjoni, iżda persuni b’kontribut għall-pajjiż. U huwa għalhekk li d-dmir tal-Gvern mhuwiex biss li jwassalhom sal-bieb tal-Kulleġġ, iżda li jibqa’ jħarishom u jappoġġjahom. Il-Ministru Mizzi qal dan meta ġie mistieden mill-istudenti biex iżur l-MCAST għat-tnedija ta’ organizzazzjoni ġdida tal-istudenti tal-inġinerija, MESO, fejn ġie mdawwar ukoll ma’ diversi proġetti tal-inġinerija li l-istudenti ħadmu fuqhom. Is-Sur Mizzi qal li s-suċċess ta’ kull organizzazzjoni tiddependi mhux biss fuq il-viżjoni li wieħed seta’ kellu biex wellidha, iżda wkoll fuq kunċetti fundamentali u moderni li jsarrfu fil-ħajja tal-lum. Huwa qal li l-isfidi li għandha quddiemha kull organizzazzjoni llum mhumiex żgħar. “Aħna nemmnu li s-suċċess ma jiġix f’darba imma hemm taraġ li wieħed għandu jitla’, u għalhekk se jkompli l-impenn tagħna sabiex nassiguraw tagħlim tul il-ħajja,” qal. Huwa semma wkoll li l-iżvilupp fit-teknoloġija qed ikun tant mgħaġġel li dak li hawn illum ma jfissirx li se jservi sa għada. Barra minn hekk, l-edukazzjoni u t-tagħlim ma jagħrafx età, u “ħajjitna hija storja waħda ta’ tagħlim kontinwu u esperjenzi”. Il-Ministru qal li kif sar jaf li se titwaqqaf il-MESO, apprezza ħafna dan il-pass, għaliex ra li l-istudenti infushom indunaw fl-importanza tagħha. Qal li MESO se tipprovdi l-pedament bl-għan li jirrifletti filosofija li għandna bżonn, jiġifieri li “fl-għaqda hemm is-saħħa”.